b"\n_START_ARTICLE_\nLlacs d'Avigliana\n_START_SECTION_\nEl llac Gran\n_START_PARAGRAPH_\nEl m\xc3\xa9s gran, anomenat en itali\xc3\xa0 Lago Grande o tamb\xc3\xa9 Lago della Madonna, t\xc3\xa9 una extensi\xc3\xb3 de 91,4 hect\xc3\xa0rees, una profunditat m\xc3\xa0xima de 28 metres i es troba a 352 msnm. Per la banda nord-oest del llac sorgeix el canal de la Naviglia, un emissari que travessa la torbera de la Palude dei Mareschi, una zona d'aiguamolls que hi ha entre els municipis d'Avigliana i Sant'Ambrogio di Torino per anar a parar al riu Dora Riparia. A la zona avui pantanosa dels Mareschi, despr\xc3\xa9s de la retirada de la glacera Segusino, probablement hi va haver un tercer llac, per\xc3\xb2 la seva exist\xc3\xa8ncia va ser de curta durada, despr\xc3\xa9s devia quedar cobert en gran part pels detritus que van lliscar procedents dels turons circumdants._NEWLINE_Situat una mica al nord del llac Piccolo, a les seves ribes s'hi desenvolupen diverses activitats humanes i, recentment se l'ha incl\xc3\xb2s en els llacs aptes per al bany. Al llarg de la riba nord s'ha constru\xc3\xaft una passarel\xc2\xb7la flotant._NEWLINE_A prop de la riba del llac hi ha el santuari de la Mare de D\xc3\xa9u dels llacs, constru\xc3\xaft el 1622.\n_START_SECTION_\nEl llac Petit\n_START_PARAGRAPH_\nAquest llac, anomenat pels italians Lago Piccolo o tamb\xc3\xa9 Lago di Trana i en el passat lago di San Bartolomeo (pel nom de la poblaci\xc3\xb3 que es troba a la riba meridional), t\xc3\xa9 una extensi\xc3\xb3 de 61,09 hect\xc3\xa0rees, una profunditat m\xc3\xa0xima de 12 metres i est\xc3\xa0 en un punt una mica m\xc3\xa9s alt que el seu ve\xc3\xad, el lago Grande a 356 msnm. Rep molts afluents procedents dels turons boscosos de la rodalia, el m\xc3\xa9s important dels quals \xc3\xa9s el Freddo. El llac Petit desguassa en el llac Gran per mitj\xc3\xa0 d'un canal que talla passant pel mig de l'istme._NEWLINE_A difer\xc3\xa8ncia del llac Gran, conserva for\xc3\xa7a b\xc3\xa9 les seves caracter\xc3\xadstiques naturals i \xc3\xa9s considerat un oasi de natura enmig d'un entorn hum\xc3\xa0, A tocant de les seves ribes hi ha prats, un bosc i canyissars. No est\xc3\xa0 perm\xc3\xa8s el seu \xc3\xbas per al bany.\n_START_SECTION_\nEl parc natural\n_START_PARAGRAPH_\nEl 1980 la zona pantanosa al voltant d'aquests llacs es va classificar com a parc natural. En aquest lloc habiten nombroses esp\xc3\xa8cies d'ocells entre els quals els m\xc3\xa9s coneguts s\xc3\xb3n: el bernat pescaire, l'\xc3\xa0nec collverd, la fotja, el cabuss\xc3\xb3 emplomallat i la polla d'aigua."